Title: Predbežné hodnotenie prezidentských volieb (a referenda)
Author: MZV SR
Last saved by: sulik

Predkladacia správa

Dňa 3.4.2004 sa uskutočnilo prvé kolo prezidentských volieb v SR. V tejto súvislosti schválila vláda SR dňa 24.3.2004 materiál Návrh postupu vlády Slovenskej republiky v súvislosti s účasťou medzinárodných pozorovateľov na prezidentských voľbách v SR, v rámci ktorého bolo prijaté uznesenie č. 261/2004. V uznesení bola ministrovi zahraničných vecí uložená úloha vypracovať informáciu o výsledkoch činnosti medzinárodných pozorovateľov na prezidentských voľbách a predložiť ju na rokovanie vlády SR do 1 mesiaca po doručení záverečnej správy Úradu OBSE pre demokratické inštitúcie a ľudské práva.
V zmysle Kodanského dokumentu OBSE sa SR zaviazala pozvať na monitorovanie volieb pozorovateľov z iných účastníckych štátov, Úradu OBSE pre demokratické inštitúcie a ľudské práva (ODIHR), Parlamentného zhromaždenia OBSE a príslušných inštitúcií a organizácií. Predkladaný materiál obsahuje zhodnotenie priebehu a výsledku činnosti volebnej hodnotiacej misie OBSE, ktorý je zhrnutý v záverečnej správe ODIHR.
Správa ODIHR bola doručená MZV SR dňa 9.6.2004 a následne bola distribuovaná ostatným delegáciám členských štátov OBSE vo Viedni. Aj keď všeobecné hodnotenie prezidentských volieb v SR v predmetnej správe ODIHR absentuje, správa vyznieva vcelku pozitívne. V porovnaní s predchádzajúcou správou z prezidentských volieb v roku 1999, keď sa na ich pozorovaní zúčastnila oveľa väčšia skupina dlhodobých aj krátkodobých pozorovateľov OBSE, je správa 6-člennej misie ODIHR podstatne kratšia. Správa je rozdelená do 8 kapitol: zhrnutie, príprava a okolnosti účasti volebnej hodnotiacej misie, základná informácia o prezidentských voľbách, legislatívny rámec, organizácia volieb, politická kampaň, médiá a druhé kolo; v rámci ktorých je podrobnejšie popísaná charakteristika legislatívneho prostredia, organizácia volieb a politická kampaň prezidentských volieb v SR. Na rozdiel od predchádzajúcej správy, v ktorej boli odporúčania ODIHR zhrnuté v samostatnej kapitole, v predkladanej správe sú pripomienky a odporúčania zakomponované priamo v texte správy.
Správa pozorovateľskej misie ODIHR si všíma skutočnosť, že jej odporúčania z roku 1999 neboli dostatočne implementované. Z jej obsahu síce nevyplývajú žiadne požiadavky na úpravu volebnej legislatívy v SR, avšak uvedené komentáre a odporúčania ODIHR bude v budúcnosti potrebné vziať do úvahy. Zodpovednosť za ich implementáciu by mala ostať na tých ústredných orgánoch štátnej správy, ktoré sú zodpovedné za prípravu, priebeh a spracovanie výsledkov volieb. Jedným z hlavných odporúčaní ODIHR v prípade SR je harmonizácia 5 rozličných volebných zákonov (týkajúcich sa parlamentných, prezidentských, miestnych a európskych volieb ako aj referenda). Podľa ODIHR je v každom systéme možné odhaliť nedostatky, pričom v prípade SR jedným z nedostatkov bola napríklad nadbytočná duplikácia, resp. absencia rovnakého prístupu k jednotlivým aspektom volebného procesu (ako napr. oddelenie volebných miestností, resp. miestností na referendum, alebo používanie obálok pri prezidentských voľbách, avšak nie na referende). Ďalej z pohľadu misie ODIHR absentuje možnosť uplatnenia sankcií pri porušení volebného zákona. V rámci úpravy zákona o referende by bolo vhodné zahrnúť i prítomnosť domácich a zahraničných pozorovateľov.
Z uznesenia vlády č. 261/2004 vyplýva, že materiál Informácia o výsledkoch činnosti medzinárodných pozorovateľov na prezidentských voľbách má minister zahraničných vecí SR predložiť na rokovanie vlády SR do 1 mesiaca po doručení záverečnej správy Úradu OBSE pre demokratické inštitúcie a ľudské práva, t.j. do 10.7.2004.
Predkladaný materiál nemá žiadny dopad na štátny rozpočet, ani žiadny ďalší finančný, ekonomický, environmentálny dopad ani vplyv na zamestnanosť.